Time

Time on yhdysvaltalainen aikakauslehti, jossa kirjoitetaan merkittävistä tapahtumista ja politiikasta. Lehti ilmestyi pitkään kerran viikossa, mutta nykyään lehden numerot ilmestyvät kahden viikon välein.
Lehden julkaisijana toimi yhdysvaltalainen Time Inc., joka oli vuoteen 2014 asti Time Warnerin tytäryhtiö, kunnes se vuonna 2014 listattiin pörssiin itsenäisenä yhtiönä ja myytiin Meredith Corporationille marraskuussa 2017.
Tämän jälkeen Meredith myi lehden miljonääri Marc Benioffille ja tämän vaimolle Lynnelle.
"Time"-lehdellä on yhdysvaltalaisen painoksen lisäksi nykyisin kolme kansainvälistä painosta: Aasia, eteläinen Tyynimeri ja EEMEA (Eurooppa, Lähi-itä ja Afrikka). "Timen" mainoskampanjoissa on sen nimen kirjaimista tehty mainoslause: ”Today Information Means Everything.”
"Timella" on ollut tapana kertoa uutiset henkilöiden kautta, ja kansikuvassa on vuosikymmenten ajan ollut yksi henkilö kerrallaan. "Time"-lehden kanteen pääsyä pidetään suuressa arvossa. Lehden ensimmäinen numero ilmestyi 3. maaliskuuta 1923, jolloin kantta koristi Joseph Gurney Cannon. Lehden levikki vuonna 2014 oli noin 3,3 miljoonaa.
Alkuaikoinaan "Time" oli poliittisesti hieman konservatiivimyönteinen, mutta lehti ei ole enää 1970-luvulta lähtien edustanut mitään poliittista kantaa.
Historia.
"Time"-lehden perustivat kaksi journalistia, Briton Hadden ja Henry Luce. Lehden ensimmäinen numero ilmestyi 3. maaliskuuta 1923. Se oli ensimmäinen Yhdysvalloissa ilmestynyt viikoittainen uutislehti. Hadden ja Luce olivat aiemmin työskennelleet yliopistonsa "Yale Daily News" -nimisessä lehdessä. Hadden oli jokseenkin huoleton persoona, joka mielellään kiusoitteli Lucea, ja hän piti "Time"-lehden tekoa tärkeänä, mutta se oli hänelle myös huvia. Siinä voi olla syy lehden vieläkin eräiden kritisoimaan tyyliin esittää tärkeät uutiset ja asiat kepeään tyyliin, mikä sopii selostuksiin julkisuuden henkilöistä, viihteestä ja popkulttuurista. 
1980-luvulla lehteä julkaiseva Time Inc. -yhtiö yhdistyi Warner Communicationsin kanssa Time Warner -yhtiöksi.
Yhtiö joutui vaikeuksiin Internetin ja printtimedian häviön myötä. Yhtiön tulos laski joka vuosi vuodesta 2011 ja emoyhtiö Time Warner erotti sen jälleen omaksi yhtiökseen 2014. Marraskuussa 2017 Meredith Corporation osti yhtiön 2,8 miljardilla Kochin veljesten rahoittamana. Time Inc. omisti mm. Time, People, Sports Illustrated, Fortune, Entertainment Weekly -lehdet.
Timella oli myös brittiläinen julkaisija Time Inc UK, joka oli yksi Britannian suurimmista julkaisijoista ja omisti 57 lehteä, ml. Marie Claire, NME, Country Life, What’s on TV, Woman’s Weekly, Horse &amp; Hound, ja Wallpaper. Tämän Meredith myi brittiläiselle Epiris-sijoitusyhtiölle.
2000-luvulla "Time" on monien muiden aikakauslehtien tapaan kärsinyt media-alan muutoksen ja se on joutunut hakemaan säästöjä muun muassa irtisanomalla työntekijöitään ja sulkemalla joitakin Yhdysvaltain toimistojaan.
"Time"-lehden omistussuhteet ovat 2000-luvulla vaihtuneet usein. Lehden omistavat nykyisin ohjelmistoyhtiö Salesforcella rikastunut Marc Benioff ja tämän vaimo Lynne Benioff. Benioffit ostivat lehden 190 miljoonalla dollarilla Meredith-yhtiöltä, joka oli puolestaan omistanut lehden alle vuoden ajan ennen sen jälleenmyyntiä.
Erikoisnumerot.
"Time"-lehti julkaisee vuosittain kaksi erikoisnumeroa. Näistä tunnetumpi on vuoden henkilö ("Time Person of the Year") -numero, jossa lehden toimitus valitsee henkilön, jolla toimituksen mielestä on ollut suurin vaikutus vuoden tapahtumiin. Vuoden henkilöksi valitsemista pidetään usein kunnianosoituksena, mutta titteliä ei ole aina tarkoitettu kunnianosoitukseksi, ja se on myönnetty myös sellaisille henkilöille, jotka ovat vaikuttaneet vuoden tapahtumiin kielteisesti (esimerkiksi Adolf Hitler vuonna 1938). Henkilön lisäksi vuoden henkilöksi on silloin tällöin nimitetty myös muita kuin varsinaisia ihmisiä, esimerkiksi tietokone (1982), maapallo (1988) ja sinä (2006).
Toinen perinteinen erikoisnumero on "Time 100", jossa listataan kuluneen vuoden sata vaikutusvaltaisinta henkilöä. Tätäkin pidetään usein kunnianosoituksena, vaikka listalle on valittu muun muassa diktaattori Kim Jong-un (2015).